
Isbjørnens appetitt skulle stilles klokken tolv.

Vasilij Kirgin, oberst i SVR, Russlands utenlandsetterretning, tok oppstilling foran muren fem minutter før tiden. Han lot som han studerte faktatavlen mens han ventet på ”Thor”, den viktigste agenten for nordvestavsnittet.

Det var færre folk i København Zoo enn han hadde håpet. En iskald nordavind holdt folk innendørs. Den skar seg gjennom klærne og hadde i løpet av natten revet de siste bladene av trærne. Man trengte ikke mange minuttene i Danmark for å forstå hvorfor vindmøller var så utbredt. På ambassaden hadde de tilbudt ham en goretex-jakke som beskyttelse mot vinden, men jakken hadde vært gulgrønn og ville stikke seg ut. Hans jobb var å ikke synes. Kirgin trakk frakken tettere om seg. Planen var at møtet skulle gjennomføres i skjul av folkemengden. Men foran isbjørngården var det bare fire japanske kvinner som lente seg mot vinden og tok bilder av hverandre.

Man måtte improvisere.

Ursus Maritimus. Bamsen lå urørlig i en krok. På tavlen sto det at den veide nesten et tonn. Den virket ufarlig, men Kirgin visste bedre. Han hadde sett isbjørn akselerere raskere enn en snøscooter.

Han kikket på klokken. To minutter igjen. Pearl of Scandinavia fra Oslo hadde lagt til kai i henhold til rutetabellen. Thor burde vært her nå. Agenten hadde insistert på et personlig møte. Kirgin hatet det, men hadde ikke noe valg. Operasjonen sto og falt med Thor. Dette var den første store muligheten siden krigen, det kunne ta tiår før de fikk en ny mulighet.

I øyekroken oppdaget han en flokk barn, et tog av dverger i lysegule refleksvester. Bak gikk en kraftig barnehagetante med flagrende rødt hår. Hun drev barna frem mot muren, som offerlam til alteret.

Barna rakk akkurat frem før en metalldør åpnet seg, og dyrepasseren kom bærende med en tung plastbalje. Han var spinkel som et pinnedyr og hadde buskete skjegg som dekket det meste av ansiktet. Dyrepasseren stirret på dyret mens han skrittet forsiktig fremover. Han gikk i grønn kjeledress og høye gummistøvler.

Bamsen løftet hodet. Barna ropte og pekte og snakket i munnen på hverandre. Dyrepasseren satte baljen ned med et dunk. Vinden rev i den vide kjeledressen. Varsomt vendte han baljen rundt og tømte maten på det malte betonggulvet. Det var mørke, nesten sorte terninger av kjøtt. Hvalkjøtt, gjettet Kirgin. Dyrepasseren rygget bakover. Blikket var stivt festet på bjørnen.

Bamsen reiste seg dovent. Den været mot vinden, strakte seg og kikket over mot maten.

Barna ropte forventningsfullt. Japanerne knipset bilder.

Dette var tidspunktet, all oppmerksomhet var rettet mot bjørnen. Kirgin klarte ikke la være å sjekke klokken igjen. Hvor ble Thor av?

Et stort ark flakset plutselig inn i bjørnegården. En japaner hadde mistet sammenbrettskartet. Det snappet og slo i vinden, og foldet seg ut i flukten som av usynlige hender.

Kartet traff dyrepasseren fra siden og klamret seg rundt ansiktet. Han stivnet et ørlite sekund før han slapp baljen og kavet desperat for å bli kvitt arket.

Bamsen skjøt frem som en hvit torpedo. Den utstøtte et dypt brøl, en torden av oppdemmet hat og fortvilelse som rullet opp til tilskuerne og traff dem i brystet som en tsunami. Barna hylte av redsel.

Dyrepasseren snublet i panikk. Kartet løsnet og flagret videre ut i bassenget der det la seg til på vannflaten.

Bamsen var halvveis over gulvet. Dyrepasseren kom seg på beina. Han vred hodet mot bjørnen. Øynene var vidåpne.

Gjennom tre tiår i KGB, og siden SVR, hadde Kirgin sett mye dødsangst. Han kjente den igjen i dyrepasserens blikk.

”Lenge siden.” En skikkelse gled opp på siden av Kirgin.

Han skvatt til, men fortsatte å stirre rett frem. Han hadde ikke hørt Thor komme, og følte seg overrumplet.

Dyrepasseren kom seg på bena, tumlet ut gjennom døren og fikk dratt den igjen etter seg. Bamsen traff døren med et dumpt smell. Metallet dirret og sang i dørrammen.

Tilskuerne stønnet av lettelse. To av barna klamret seg gråtende til tanten.

”Det var nesten,” sa Kirgin og humret. ”For nære etter min smak,” sa Thor.

Bamsen virket uberørt av smellen. Den slo baljen irritert ut i vannet og vagget bort til mathaugen.

”Så, hva kan jeg gjøre?” hvisket Kirgin.

Thor nølte, men hvisket omsider: ”Jeg kan ikke gjøre det, risikoen er for høy.”

Kirgin hadde ventet noe slikt.

”Slapp av,” sa han. ”Vi har kontroll. Gjør du jobben din, kan du være trygg på at vi gjør vår.”

”Nei. Dette går for langt.”

Kirgin hørte av tonefallet at noe hadde skjedd. Han foldet hendene på ryggen og vippet frem og tilbake på tåballene. Han forsto at dette kom til å bli et vrient innsalg.

Dyret glefset i seg av kjøttet. Snuten ble flekkete av blod. ”Jeg tror de mistenker meg,” sa Thor.

”Da ville vi ha visst det.”

”Hvordan kan jeg være sikker på det?”

”Stol på meg.”

”Jeg vet ikke om jeg…”

”Har jeg noen gang sviktet deg?”

Thor stønnet. ”Denne gangen er det annerledes. Du ber om for mye. Det kan aldri gå bra.”

”Jo, da,” trøstet Kirgin. Han vurderte om han skulle prøve pisk eller gulrot først.

”Jeg tok med en attachekoffert til deg,” sa han. ”Den står i en boks på Hovedbanegården. Du finner nøkkelen i min venstre lomme.”

Thor kikket raskt bort på ham. ”Samme beløp som sist?”

”Ja.”

”Hørte du ikke hva jeg sa?” hveste Thor ut av munnviken. ”Dette er noe helt annet!”

Kirgin grunnet en stund på terrorbalansen dem imellom. De var avhengige av hverandre, men Thor hadde overtaket nå, og skjønte det.

Kirgin stakk hendene tilbake i jakken. Han hadde dype lommer, og øverst i fôret på begge hadde han sprettet opp sømmene nok til at han kunne flytte enda en nøkkel fra høyre til venstre lomme.

”Vi er opptatt av at du er fornøyd,” sa han omsider. ”I lommen finner du nå to nøkler, til to kofferter, i to nabobokser.”

Thor konsentrerte seg.

”Det er altfor mye i forhold til risikoen i dette prosjektet,” fortsatte Kirgin, ”men vi ønsker å investere langsiktig i samarbeidet.”

Han tok hendene ut og gned de kalde fingrene mot hverandre foran magen. Thor fisket nøklene ut, kjapp som en lommetjuv, før de spaserte i hver sin retning.

Kirgin hadde vinden i ryggen. Han håpet agenten ikke forsto at dette var slutten. De kom aldri til å se hverandre igjen. Kirgin var i ferd med å ofre sin beste agent, og til sin overraskelse følte han ikke vemod. Tvert imot, han var full av forventning til den forestående operasjonen. I det store bildet var Thor et ubetydelig offer.


SKOGEN


1

Mjøsa var under nedkjøling og utsondret frosttåke som i skiftende formasjoner drev gjennom Hamar og frem til jernbanestasjonen der Hege Tønnesen satt i bilen og fulgte med. Dagens første tog var ventet inn hvert øyeblikk. På perrongen var det folketomt.

Hege hadde startet seks timer før. Kjørt nordover fra Oslo under stjerneklar himmel, så inn i tåkenlangs Mjøsa og gjennom skogen, til nattmøte hos politimesteren i Hedmark. Til orientering om dobbeltdrap.

Hege hadde ikke jobbet med drapssaker på ti år. Hun nippet til et beger med bensinstasjonskaffe mens hun funderte på hvordan hun skulle gripe etterforskningen an.

Togsettet bremset hylende ut av tåken og inn på stasjonen. Bare én person gikk av. Lisbeth Müller var etterforsker fra Kriminalpolitisentralen, Kripos, og den eneste ekstra hjelpen de hadde klart å skaffe. Lisbeth gikk i jeans og en lyseblå fleecejakke. Håret var halvlangt, lyst og krøllete. På perrongen stanset hun og speidet ut over parkeringsplassen.

Hege blinket med lysene.

Lisbeth slengte bagen over skulderen og balanserte forsiktig over issvullene mot bilen. Hun var nylig blitt tatt i en fartskontroll, og måtte leve uten førerkort i seks måneder.

Hege var spent på sin nye kollega, og gikk ut og tok henne i hånden. Lisbeth var ganske pen, med fyldige lepper og lange øyenvipper. Alderen anslo hun til midt på trettitallet, fem-seks år yngre enn henne.

De kjørte østover mot Østerdalen. Det var tidlig, og få biler på veien. Disen drev over høstpløyde jorder.

Lisbeth sparket av seg støvlene og la føttene mot dashbordet. ”Så, Rendalen?” sa hun uten entusiasme. ”Hva har vi?”

”Ofrene er mor og datter,” sa Hege. Hun bearbeidet fremdeles all den nye informasjonen. ”De ble førtien og søtten år.”

”Dødsårsak?”

”Begge er skutt fra kort hold. Midt mellom øynene.” Lisbeth slapp ut en tynn plystretone. ”Når var dette?”

”Trolig onsdag ettermiddag.”

Lisbeth snudde seg mot henne. ”Det er snart fire dager siden. Hvorfor starter vi så sent?”

”Jeg fikk telefon i natt.”

”Men fire døgn…” mumlet Lisbeth. ”Det er jo håpløst.”

”Åstedet heter Mattisplassen,” gjenfortalte Hege. ”Det lig- ger bortgjemt, og onsdag blåste det en kraftig snøstorm. Da brøytebilsjåføren kom dit inn sent neste dag, oppdaget han at huset var brannskadd.”

Lisbeth lyttet konsentrert.

”Da lensmannen kom til Mattisplassen samme kveld,” fortsatte Hege, ”fant han to forkullede lik i sofaen. Han antok at det var en vanlig boligbrann. At de var døde av kullosforgiftning.”

”Men ofrene var skutt mellom øynene?” innvendte Lisbeth.

”Det var visst ikke så lett å se. Kroppene var svært forbrent.”

Lisbeth nikket.

Hege fortsatte: ”Fredag morgen fraktet en ambulanse kroppene til sykehuset i Elverum. Først lørdag studerte en lege likene. Han oppdaget kulehullene. Da gikk alarmen.”

Lisbeth så på klokken. ”Men deretter går det altså enda et døgn før vi er fremme.”

”Politimesteren sendte en lokal etterforsker for å bistå lensmannen.”

”Göran Svärd.”

”Kjenner du ham?”

”Bare overfladisk. Vi var sammen på slakterisaken på Stange for et par år siden.”

Hege hadde aldri hørt om saken.

”Og så skal det være to teknikere på plass,” sa hun.

Lisbeth dro en hårlokk bak øret. ”Lund, tenker jeg. Noen flere?”

”Nei.”

”Vi burde vært minst det dobbelte.”

”Du kjenner ressurssituasjonen.”

Lisbeth svarte ikke. Hun slo ned solskjermen, stilte inn sminkespeilet og fant frem en lipgloss fra vesken.

Politiets Fellesforbund drev lønnskamp, og medlemmene ble presset til å nekte overtidsarbeid.

”Hvordan ble du involvert?” spurte Lisbeth.

”De vil hindre at dette utvikler seg videre.”

Lisbeth nikket ettertenksomt. ”De setter dette i sammenheng med familiedrapene i Asker og Fetsund?”

”Ja.”

De kjørte et stykke i taushet. Ved Elverum tok hun av og fortsatte nordover mot Koppang. Åpen furuskog strakte seg ut på begge sider av veien. Bakken var flekkete av snø og reinlav.

”Hva tror du?” spurte Lisbeth.

”Om drapene?”

”Tror du det er en smitteeffekt?”

”Askerdrapene ligger seks måneder tilbake. Og Fetsund ti.”

”Men TV-reportasjen og medieoppstyret kan ha motivert drapsmannen?”

"Selvfølgelig.”

I begge drapssakene hadde familiefaren forsvunnet. De var etterlyst, og man hadde spekulert i om de hadde druknet seg. Sakene hadde vært nesten glemt inntil to uker før. Da hadde TV2 sendt et scoop. De hadde funnet begge rømlingene i den latinamerikanske staten Belize.

Den ene hadde til og med latt seg intervjue. Med tildekt ansikt og fordreid stemme satt han ved et badebasseng og svarte på spørsmål. Han innrømmet ingen skyld. Viste ingen anger.

Programmet hadde ført til oppstandelse.

Justisministeren hadde lovet full gjennomgang. Men norsk politi manglet tekniske bevis, og i Belize var ikke indisier nok til å få utlevert kriminelle.

Ved Koppang tok de av fra riksvei 3 og fortsatte østover. Husene ble færre, skogen tettere. De passerte et rustent skilt som pekte ut veien til skytebanen. Veien fortsatte nordover langs Storsjøen. Vannet var flatt og grått. Langt ute skimtet hun en mann i en pram.

Lisbeth satte seg opp.

”Hvorfor skal du være etterforskningsleder?”

Hege ble overrasket. ”Hvordan det?”

”Jeg trodde du var jurist?”

”Jeg har også politiutdanning.”

Lisbeth nikket anerkjennende. ”Da så.”

Hege hadde hørt spørsmålet før. Det var ikke mange som behersket begge profesjoner og vekslet mellom karriereveiene. Mange anså henne som en særing, som hadde fulgt sine interesser uten å skule til lønnstrinn og prestisje. Hun likte både straffeprosess og administrasjon, men best etterforskning.

”Er ikke du i Politiets Sikkerhetstjeneste?”

Hege tenkte tilbake. Det var hennes allsidighet som i sin tid hadde fanget PSTs interesse.

”Jeg er i permisjon,” sa hun.

”Hvorfor det?”

Hege nølte. ”På grunn av omorganisering.” Hun skrudde på radioen.

De hadde ringt i forveien fra Hamar, og lensmannen ventet som avtalt på dem i veikrysset ved Åkerstrømmen.

Hege parkerte, og de steg ut av bilen. Det var vindstille. Hun trakk pusten og kjente hårene reise seg i nakken. Luften var ladet som før tordenvær. Østerdalen holdt pusten.

Lensmannen kom frem og håndhilste med en tung, grov neve.

Han var høy og lut med stålgrått hår som sto til alle kanter. ”Det er fryktelig dette her,” mumlet han. Stemmen var tynn i forhold til den grove skikkelsen. Han så i bakken, virket skamfull over det som hadde skjedd. En gruppe ungdommer staket forbi på rulleski. De speidet nysgjerrig etter lensmannen.

”Skal vi komme oss avgårde før det blir mørkt?” foreslo Lisbeth.

Lensmannen kjørte foran i sin skitne Subaru, videre nordover. Etter noen kilometer tok han inn på en smal vei. Veien klatret jevnt oppover åsen. Det lå mer snø her. De passerte et småbruk der veien gjorde en knekk før den fortsatte gjennom mørk granskog mot sør.

Mattisplassen lå i en rydning. De parkerte i veikanten og bøyde seg innunder sperringen. Et ferdighus der halve taket manglet, en garasje, og et uthus. Hestehage. Politiets plastbånd var strukket over veien. Plassen hadde fin utsikt mot sørvest. Nede i dalen kunne hun se Storsjøen og kirken.

Hege gruet seg til å gå i gang. Hun var en rusten drapsetterforsker, for å si det mildt. Tragediene. Ondskapen. Idiotien. Etter noen år ble hele livsanskuelsen forråtnet. Aldri mer, hadde hun lovet seg selv. Hun stålsatte seg og fulgte etter lensmannen mot huset.

Brannen så ut til å ha startet i søndre del av huset, i andre etasje. Halve taket var borte, deler av reisverket sto forkullet igjen. Takpappen hadde krøllet seg opp langs kanten. Resten av huset så uskadd ut.

På tunet sto en SAAB stasjonsvogn og en Hyundai varebil som var merket med Kripos på siden. Bakdøren sto åpen. Ved siden av varebilen putret et strømaggregat. En tykk grå ledning strakk seg bort til inngangsdøren. En mann kom ut i det samme. Han var hvit som snøen, i overtrekksdress av papir og trekk over skoene og håret.

”Der har vi Göran,” sa lensmannen.

Göran oppdaget dem og kom bort og presenterte seg. Han var bredskuldret, med en litt tilbakelent holdning som for å kompensere for den ekstra vekten over magen. Han hadde oppstoppernese med vide nesebor som minnet henne om et elektrisk støpsel. Han rev hetten av og avslørte en blank rødbrun manke.

Han gjenkjente Lisbeth. ”Takk for sist,” sa han. ”Det samme.”

De trykket ikke hender. Det var ikke naturlig på åsteder. Göran snakket med svensk aksent. ”Jeg er opprinnelig fra Linköping,” forklarte han uten at noen hadde spurt. ”Men kona mi er fra Rudshøgda.” Han smilte og så spørrende på Hege, som om han ventet på hennes godkjenning.

”Kan du gi oss en status?” ba Hege.

Göran ble alvorlig. ”Dere får bli med inn.” ”Bare et par spørsmål først,” sa Lisbeth.

Han stanset. ”Ja?”

”Når oppdaget brøytebilsjåføren at huset var brent?” Göran nikket mot lensmannen.

”Kvart på to,” sa lensmannen. ”Onsdag. Vi skulle akkurat til å stenge kontoret.”

”Var dere flere på vakt?”

”Det er bare meg,” sa lensmannen. ”Jeg dekker hele kommunen alene, og…”

”Hvorfor sier du ’vi’ hvis det bare var deg?” sa Lisbeth. ”Det er bare en talemåte,” sa lensmannen.

”Hvor er levningene nå?”

”På rettsmedisinsk i Oslo.”

”Slukket brannen av seg selv?” Lisbeth pekte mot det åpne taket.

Göran klødde seg i nakken. ”Brannen startet antagelig i stua, der kroppene ble funnet. Flammene har så spredt seg opp gjennom kryploftet og taket, og da det raste sammen, fylte stormen stua med snø og vind så effektivt som et pulverapparat.”Hege nikket. Forklaringen virket plausibel.

”Hva med brøytebilsjåføren,” fortsatte Lisbeth. ”Så han noen spor i snøen?”

Lensmannen ristet på hodet. ”Ingenting. Og da jeg kom var snøen begynt å smelte.”

”Sjekket du rundt huset?” spurte Lisbeth. Lensmannen ristet på hodet.

”Jeg ville rote minst mulig før ekspertene kom.” Han dro bjørneneven over den ubarberte haken.

Døra gikk opp på ny, og en annen mann i hvitt kom ut. Han bar på et brett med poser og rør. Mulig bevismateriale for analyse. Han nikket til dem og satte brettet forsiktig inn i et stativ i varebilen.

Hege presenterte seg, og han bekreftet at han var Lund. Han var i femtiårene men beveget seg med raske, presise bevegelser. På nesen hvilte et par moderne briller uten innfatning.

”Kan vi gå inn?” spurte Hege.

”Vær så god, jeg er ferdig.” Han begynte å dra av seg overtrekksdressen.

”Ikke gå før vi har snakket sammen,” sa Hege. Han nikket.

Til høyre for inngangsdøren forkynte et håndmalt skilt at her bodde Gunn, Thomas og Ida Bjørn. Göran gikk først inn. Hege svelget dypt og fulgte etter inn i en trang entré og videre inn i en korridor som førte bort til en åpen furutrapp.

Sur røklukt fylte rommet. Hege stanset og tok inn atmosfæren. Et fint lag av sotpartikler dekket alle flater. Veggene var av stående furupanel. Innrammede diplomer hang på rekke og rad bortover. Ett var uten ramme og blafret i trekken ovenfra. Hege forsøkte å tenne en smijernslampett for å lese.

”Brannen kortsluttet det elektriske anlegget,” sa lensmannen. Han åpnet døren til to tilstøtende rom med vinduer for å slippe inn det som var igjen av dagslys.

Hege lente seg frem for å se. Ida Viker Bjørn, den avdøde datteren i huset, hadde vunnet hovedlandsrennet i langrenn, fri teknikk, to år tidligere.

De fortsatte innover. Under trappen sto et hundebur. Filleryen der inne var full av sorte og hvite hår. En fuglehund, gjettet hun. ”Her i trappa lå det noen nedraste bjelker,” forklarte lensmannen. ”Jeg måtte rydde unna for å komme opp.”

De sto tett sammen. Hun kjente et varmt støt av ånden hans, en eim av ustelte jeksler.

”Du får gå foran,” nikket lensmannen.

Hege rettet seg opp, grep om gelenderet og tok et skritt av gangen. Pusten gikk unormalt tungt. Blodet banket i dypet av øregangene.

På reposet halvveis i trappen stanset hun. Lyset skiftet. Hun kikket opp. Mellom forkullede takstoler så hun rett inn i en tynn grå hinne som dekket for himmelen.

Lensmannen kremtet bak henne. ”Da jeg kom her…” Stemmen hans sviktet. Den store mannen var mer følsom enn han så ut til.

”Jeg har sett mye,” sa han. ”Men dette…”

Hege gikk de siste trinnene opp til det som hadde vært stua. Alt var sort. På gavlveggen var panelet brent bort. Glassvatt stakk utmellom sprukne gipsplater. Gulvet var fullt av nedbrente rester fra taket. En svidd vugge, en kartong med klær, en knust keramikkvase. Det fløt smeltevann i et stort skår. Hege stakk fingeren nedi. Ørsmå biter av aske klebet seg til huden.

En smijernsovn var det eneste som virket intakt. Fjernsynet hadde stått til høyre for pipeløpet. Nå lå bare en smeltet plastklump igjen.

”Det var fem centimeter med snø her da jeg kom,” sa lensmannen. ”Alt var i hvitt og sort.” Han pekte på to forbrente trerammer medspringfjær og beslag i kroken.

”De lå på ryggen i hver sin sofa, under et hvitt slør.” Han svelget. ”Begge hadde hendene foldet over brystet, som engler. Alt var så fredelig. Jeg hadde ettermiddagssola i øynene, jeg hørte kirkeorgeletspille i hodet.” Han smilte forlegent.

”Jeg måtte feie snø av fjesene for å være sikker på at det var folk.”

Hege sto taus. Hun forsto lensmannen. I møte med døden følte hun seg alltid liten. Det var som om noen ropte navnet hennes fra det hinsidige.

Hun lurte på om ofrene hadde visst at de skulle dø. Antagelig hadde de det. Kulehull mellom øynene tydet på avretting fra kloss hold.

Hege var blitt tett i ørene av stigningen opp til Mattisplassen. Hun holdt om nesen og blåste for å utligne trykket. Bare det venstre øret poppet.

Når det en gang ble hennes tur, håpet hun det ville skje plutselig. At hun slapp å vite og vente.

Lisbeth og Göran var også kommet opp.

”Antyder du at kvinnene ble utsatt for et slags ritualdrap?” spurte Lisbeth forbauset.

”Nei…” sa lensmannen og fortsatte til neste rom. De fulgte etter.

Kjøkkenet var også nedsotet, og veggpanelet mot stuen var sprukket opp, men ellers var rommet nesten uskadd. Under vinduet stod et spisebord med fire pinnestoler rundt. På bordet lå en avis brettet sammen. Hege kikket på den. Østlendingen, fra onsdag. Drapsdagen. Den siste avisen ofrene hadde fått lese. Det hang en fuglemater i en wire utenfor vinduet. Et par mei ser forsynte seg med solsikkefrø. På benkeplaten sto kjøkkenmaskiner og en rosemalt brødboks. På lokket sto skrevet med snirklete bokstaver Gunn og Thomas 27.2.1991.

Bryllupsgave, tenkte Hege. Vinterbryllup.

På kjøleskapet hang en månedskalender. Oktoberbladet hadde ingen anmerkninger.

Oppvaskmaskinen sto åpen med øverste skuff trukket ut. Den var halvfull av rent bestikk. Hadde Gunn eller Ida vært i ferd med å tømme oppvaskmaskinen da drapsmannen overrasket dem? De ble stående litt apatiske og studere overskapene som hadde glassdører og var overfylt av servise og remedier. Hege visste ikke hva hun så etter. Hun følte at de andre ventet på at hun skulle ta ledelsen.

”Hva med soverommet?” foreslo hun. De fortsatte inn dit. Rommet lå mot nord og øst og var nesten uskadd av brannen. Bare lukten hadde trengt inn gjennom døren. En lav dobbeltseng fylte halve rommet. Den ene veggen var dekket av skyvedører fra gulv til tak.

Et heklet teppe draperte sengetøyet. Under det ene vinduet sto et skrivebord med tastatur og en mørk PC-skjerm på.

Göran pekte på noen løse ledninger under skrivebordet.

”Lund tar PC-en med til KRIPOS sin datalab.”

Lisbeth gikk rundt sengen og åpnet nattbordsskuffen. ”Bare snørrpapir,” mumlet hun.

En dør i østveggen førte ut til en smal veranda. Gjennom vinduet så de bort på uthuset og skogkanten.

Hege skjøv skapdøren tilside og avdekket garderoben. Mellom en grå dress og en håndfull strøkne skjorter hang en militæruniform i klar plast. Hun løftet den ut. Det var kavaleriets mørke uniform med tre stjerner, fallskjermving og utmerkelser på brystet. Rittmester Bjørn, tenkte Hege..

”Hva vet vi om Gunn og Thomas Bjørn?” spurte hun.

”Hun er sykepleier, og han jobber i Forsvaret,” begynte Göran. ”Også er han våpeninteressert. Bli med.”

Han gikk foran, tilbake ned i underetasjen og åpnet døren til et rom, en utstyrsbod, uten vindu. Det var for mørkt til å se noe. Göran hentet og rigget til et stativ med en lyskaster som hentet strøm fra aggregatet på gårdsplassen.

Innerst i kroken sto et våpenskap. Göran låste opp med en liten nøkkel.

”Skapet stod åpent, med nøkkelen i låsen,” opplyste han. På smidde bøyler hang to hagler, en Krag Jørgensen-rifle, og et skiskyttergevær. I bunnen lå to pistoler i hvert sitt futteral. Hege kjente igjen en Sig Sauer og en Glock.

”Ingen ammunisjon?” spurte hun.

”Ikke som vi har funnet.” Göran dro hånden over magen. ”Neppe drapsvåpen disse. Alle er forbilledlig pusset og oljet.”

De ble avbrutt av Lund, teknikeren. ”Jeg må ta alle våpnene med for testing.”

Hege gikk til side.

Lund trakk på seg et par latexhansker og løftet ut pistolene, en i hver hånd. Han gikk mot bilen, og Hege fulgte etter.

”Har du funnet noe?” spurte hun.

Han la våpnene i varebilen og gikk tilbake. ”Jeg pirket et prosjektil ut av veggen.”

”Bra. Noe annet?”

”Bare hårprøver og fingeravtrykk.” Han grep skiskyttergeværet og kikket opp på henne idet han passerte. Det var som om han forventet flere spørsmål.

”Hva med brannårsaken?” spurte hun.

Munnvikene beveget seg i noe som kunne minne om et smil. ”Jeg fant en tom bensinkanne i garasjen.” Han la geværet ibilen. ”Tipper innholdet er brukt til å fyre opp i sofaen.”

Han forsvant inn igjen og kom tilbake med Krag Jørgensen-riflen.

”Hørt noe fra rettsmedisinsk?” spurte hun.

Han ristet på hodet. ”Kanskje i morgen. Om vi er heldige.”

Lisbeth og lensmannen kom også ut. Lund hentet de siste våpnene, og deretter lyskasteren. Han kveilet opp ledningen og slukket aggregatet. ”Jeg må dessverre ta dette med meg.”

”Det er greit.”

”Fant du noe ute?” spurte Lisbeth håpefullt.

Lund ristet på hodet. ”Først snøfall, så brøytebilen som snur på tunet, og så rask smelting og avrenning.” Han trakk hanskene av med kjappe fingre. ”Det var maksimalt uheldige forhold.”

Hege fikk en tanke.

”Var uværet varslet?” spurte hun. ”Jeg mener, hadde gjerningsmannen planlagt det slik, eller var han heldig?”

Lensmannen dro på det. ”På nyhetene sa de etterpå at det var et ekstra kraftig polart lavtrykk. De er uhyre sjeldne så langt fra kysten, og umulige å varsle.”

Lund løftet aggregatet inn i bilen og smekket døren igjen. ”Noe mer før jeg stikker?”

Hege hadde ennå ikke klart å sortere all informasjonen. Det var for mye på kort tid. Hun hadde ikke flere spørsmål på stående fot.

Lund klappet Lisbeth på skulderen. ”Jeg ringer deg så snart jeg har noe,” sa han og satte seg inn i førersetet.

Teknikeren opptrådte som om det var Lisbeth som ledet etterforskningen. Hege merket et snev av irritasjon, men skjøv det vekk. Antagelig var det mest effektivt slik. Når det gjaldt teknisk etterforskning hadde Lisbeth den autoriteten hun selv manglet. Lund snudde bilen og kjørte helt frem til politibåndet over veien. De så på mens han gikk ut av bilen, dro båndet opp på biltaket og kjørte forsiktig frem. Båndet gled over biltaket og datt ned bak bilen som like etter forsvant inn i granskogen.

Det var begynt å skumre nå, og et kaldt drag strøk henne i nakken. Tankene flyttet seg til pressekonferansen samme kveld.

”Har vi varslet de nærmeste pårørende?”

”For så vidt,” sa lensmannen. ”Thomas Bjørn har en eldre bror som bor i Vestfold. Morten. Han er varslet.”

”Hva med Gunns familie, noen der?”

”Hun har en far som lever. Han er bosatt på Røros, men vi har ikke fått kontakt med ham ennå.”

”Så vi kan ikke offentliggjøre navnene?”

”Det stemmer vel,” sa Göran nølende.

Hun var ikke sikker på hva han mente.

”Jeg skal sjekke med Hamar,” sa han.

Hege tenkte seg om før hun fordelte oppgaver. Hun ba Göran og lensmannen dra tilbake til Koppang og ordne forlegning, kontorer og lokaler til pressekonferansen. Selv ville hun gå grundigere gjennom Mattisplassen sammen med Lisbeth.

Mennene kjørte, Göran i Saab-en og lensmannen i sin Subaru.

Lisbeth ville gå gjennom boligen rom for rom. Hun tok med en stavlykt og forsvant inn.

Hege ble stående utenfor og vurdere hvordan hun skulle gripe det an. Hun kom på at hun hadde glemt å spørre hvor det var blitt av hunden. Oppdraget kjentes med ett tungt og uløselig. Men det nyttet ikke å klage på omstendighetene. ”Gjør det beste ut av det,” hadde hennes mor bestandig sagt.

Hege sukket og hentet en lykt og en notisbok i bilen. Hun begynte å skrive en huskeliste. Raskt hadde hun fylt tre sider.

Hun bestemte seg for å begynne i dobbelgarasjen. Hun åpnet begge vippeportene og lyste inn. I høyre del sto det en grønn Toyota Corolla. I den andre delen var hagemøbler og -redskap, ski og annet utstyr stablet langs veggen.

Bilen var åpen. Hege satte seg inn. På dashbordet lå et Pbevis til Tynset sykehjem. Dette var Gunns bil. Hva slags bil har Thomas? noterte hun.

I hanskerommet lå tørkeservietter, et fillete vognkort og en instruksjonsbok som så helt ubrukt ut. Bilen var elleve år gammel. Hun lyste inn og oppdaget et pillebrett under papirene. Det manglet to piller. Folien på baksiden var merket Cialis. Hege noterte i boken. Hun visste ikke hva slag medisin det var.

Hun fant ikke noe annet av interesse i garasjen og fortsatte mot uthuset.

Mørket kom fort nå. Den løse takpappen blafret i vinden og laget en kneppelyd som minnet henne om en sjøfugl hun ikke husket navnet på. Var det storskarv? Eller svartbak? I skjærgården om sommeren kom de trekkende i skumringen, mørke silhuetter mot kveldshimmelen, langhalsede og kantete, som drager. Hun trakk jakken helt igjen. Fantes det noe sykere enn en mann som avlivet familien?

Bua var låst, men hun fant nøkkelen på en tavle i korridoren. Uthuset måtte ha en egen strømkurs, for taklyset virket. Det hersket militær orden. Lange hjemmesnekrede hyller strakte seg bortover veggen. De var fylt med kasser og esker og forskjellig friluftsutstyr. Soveposer, telt, primuser, kikkerter. Noen av boksene inneholdt årganger med jakt-og fiskeblader. En var fylt av fluebinderutstyr, en annen med sluker og pilkesaker. På endeveggen hang våtdrakt, svømmeføtter og klatretau.

Den øverste hyllen var tettpakket med slitte pocketbøker. Hege studerte titlene. Det var romaner, biografier, historiske verk, innimellom noen titler på tysk og på spansk.

Hege ble avbrutt av bildur. Hun slukket lykten, gikk til vinduet og kikket ut. En liten rund bil parkerte ved siden av hennes. En kvinneskikkelse steg ut og kom mot huset.

Hege gikk henne i møte. Hun tente lykten, og pekte den skrått ned mot bakken. Det knaste i is og grus under støvlene.

Da hun kom nærmere, så Hege at kvinnen hadde en innsvinget lodenkåpe og kort, hvit guttefrisyre.

”Hei,” sa kvinnen hjertelig. Hun rakte frem hånden. ”Vera Gangdal.”

Gangdal forklarte at hun var fra en av løssalgsavisene. Hege mente å ha sett navnet før.

”For et sted,” utbrøt Gangdal. Hun slo ut med armen. ”Og for en utsikt.”

”Ja,” sa Hege.

”Kan du begripe hvorfor noen vil bo så øde til?”

”Nei,” sa Hege.

”Røyker du?”

”Nei.”

”Ikke jeg heller.” Gangdal lo kort. ”Noen spor etter gjerningsmannen?” spurte hun kameratslig.

Hege smilte tilbake. ”Du får vente til pressekonferansen i kveld.”

Gangdal fisket en notatblokk opp av vesken. ”Jeg passerte Kripos-bilen nede på hovedveien. Har de funnet noe?”

Hege slo oppgitt ut med armene. ”Vær så snill. Du vet godt at jeg ikke kan si mer nå.”

”Ennå ingen som har sett Thomas Bjørn?” fortsatte Gangdal.

Hege pekte mot politibåndet. ”Jeg må be deg respektere sperringen. Du kan ikke være her.”

Gangdals ansikt var en jevn oval uten særtrekk, men hun utstrålte varme når hun smilte.

”Hva er navnet ditt?”

”Hege Tønnesen.”

Gangdal noterte på blokken. ”Er du fra Kripos?” prøvde hun.

”Ikke akkurat.”

”Skal du lede etterforskningen?”

Hege nikket. Hun fryktet at Gangdal bare var starten på en lavine. Pressen kom til å følge det tredje familiedrapet på rad med kraftig søkelys.

”Du vet at de gikk i terapi?”

”Hvem?”

”Gunn og Thomas Bjørn. Forholdet var visst ikke særlig bra.”

Hege lot være å kommentere det opplagte i utsagnet.

”Vi sees på pressekonferansen,” sa hun og snudde.

”Vent,” ropte Gangdal.

Hege snudde seg igjen. Hun ble blendet av blitzen fra kameraet.

”Ett til,” smilte Gangdal og knipset. ”Gleder meg til å jobbe med deg!” Hun rakte Hege et visittkort og gikk tilbake til bilen. Hege ble stående og snurre kortet mellom fingrene til lyset fra baklyktene forsvant i granskogen. Snøen var blå i halvmør- ket.

Hun fant Lisbeth på Idas rom. Lisbeth satt på sengekanten med stavlykten og leste i noe som så ut som en skoledagbok.

”Ida gikk på toppidrettsgymnaset i Lillehammer,” sa hun og så opp. ”Hun er født på 17. mai.”

Hege husket datoen på brødboksen. Bryllup i februar, fødsel i mai. Som så mange vinterbruder hadde også Gunn vært gravid.

”Hvis Ida gikk på gymnas i Lillehammer, hva gjorde hun hjemme midt i uken?” undret Hege.

”Det står det ingenting om her.” Lisbeth slo boken sammen.

”Har du funnet noen bilder av familien?” spurte Hege.

”Nei. Har du?”

Hege ristet på hodet. ”Er ikke det litt spesielt?”

”Jo.” Lisbeth reiste seg.

Hege merket at hun frøs. Tiden begynte å bli knapp. ”Skal vi gi oss?” foreslo hun.

”Gi meg fem minutter, så er jeg ferdig her.”

Hege gikk opp i stuen. Teknikeren hadde funnet et prosjektil i veggen, men hun hadde glemt å spørre hvor. I den gule lyskjeglen fra lykten studerte hun gipsplatene bak restene av sofaen. Hun fant hullet i en av de løse bitene som lå på gulvet. Teknikeren hadde trolig brutt opp platen og funnet kulen i glassvatten bak. Hullet var lite og gikk tvers gjennom platen. Kaliber 22, gjettet hun. Et kaliber som normalt var for svakt til å trenge gjennom både et hode, et veggpanel og en gipsplate. Hadde det vært et bomskudd, eller hadde kulen unngått selve kraniet på sin ferd? Kanskje fikk hun svaret når rettsmedisinsk hadde gjort seg ferdig. Hun kom til at ofrene antagelig hadde sittet sammen i sofaen og holdt hverandre i hendene.

Hege la gipsplaten tilbake og manøvrerte seg forsiktig over gulvet mellom alt vrakgodset. Hun stanset foran vinduet.

Det var nesten nattemørke nå, og nede i dalen skimtet hun lys fra spredte hus. Hun løftet hodet. Over henne var skyene i ferd med å sprekke opp. I det fjerne skimtet hun et nålestikk av lys, en enslig blinkende stjerne.

På vei tilbake fra Mattisplassen stanset de ved småbruket som lå på oversiden der veien gjorde en knekk. Det var lys i vinduene. Hege parkerte under et nakent tuntre, ved siden av en stor firehjulstrekker. Bruket var omgitt av skrånende hvite jorder og hadde utsikt milevis oppover dalen. En svak vegglampe lyste opp gårdsplassen. Våningshuset var korngult og velholdt og vendte mot et glissent fjøs på en side og et stabbur og et redskapsskjul på den andre siden. I hele fjøsveggens lengde løp en meterhøy stabel med bjørkeved.

Frem til inngangsdøren var det feiet en sti i snøen. Mildværet hadde dannet issvuller. En skarp eim drev fra fjøset. Sauer, gjettet Hege. De gikk forsiktig bort til trappen og banket på en dobbel glassdør.

Etter litt lød skritt innefra. En mann åpnet døren og betraktet dem nysgjerrig. Han var kledd i sort skjorte med en brun tweedblazer utenpå. Hege tippet han var et sted i førtiårene. Trekkene var skarpe, håret mørkt og blankt som på en ung italiener.

”Vi er fra politiet.”

Han virket ikke overrasket. ”Stig på,” sa han og gikk til side. Lisbeth gikk først inn i entreen.

”Heng av dere her,” sa han ivrig og pekte på et stativ med slitte filttøfler. ”Bare forsyn dere. Huset er gulvkaldt.

Han gned seg i hendene. ”Kan jeg by på Cappuccino?”

De takket ja til fottøy og kaffe og tok plass i hver sin lenestol. Mannen forsvant inn på kjøkkenet. Stueveggen var full av innrammede foto av dirigenter og symfoniorkestre, gulbrune noteark. I naborommet sto et blankt flygel.

Etter litt kom han med kaffekoppene på et brett. ”Han svensken som var her ville bare ha vann.”

Hege kikket på klokken før hun åpnet notisboken. Pressekonferansen begynte snart, de måtte være effektive. ”Fortell om deg selv,” ba hun.

Han satte seg i sofaen overfor dem og tenkte seg om et øyeblikk.

”Tja, jeg er Kjetil Vangen, trettisyv år, sauebonde og annonseselger for TV Innlandet.”

Han presset fingrene mot hverandre. Det muntre uttrykket var borte. Nå virket han bare trist.

”Jeg bor her med Sara. Kona mi altså.”

Hege skulle til å spørre hvor hun var, men Vangen fortsatte: ”Hun er på et ærend for sanitetsforeningen.” Han smakte på kaffen.

”Er det du som spiller piano?” spurte Lisbeth og nikket mot flygelet i naborommet.

Han kikket opp med et glimt av et smil.

”Ikke for å skryte, men jeg var en løfterik konsertpianist.” Han sukket og satte kaffekopen tilbake på en bordskåner. ”Da jeg var tjue, ødela jeg hånden i en traktorulykke.” Han holdt høyre hånd frem. Den så helt normal ut.

”Jeg gikk på konservatoriet. Var bare hjemom for å bistå i høyonna.”

Ute på kjøkkenet ringte en mobiltelefon. Han spratt opp. Unnskyldte seg.

De hørte ham snakke dempet: ”Ja, de er her nå.” Han avsluttet samtalen og kom tilbake.

”Hvor var vi? Jo, musikk. Nå spiller jeg bare for gøy. Men jeg dirigerer ungdomsorkesteret.”

”Hvor godt kjenner du familien Bjørn?”

”Ikke så veldig, egentlig. Det er langt mellom husene her, men jeg er jo vokst opp i lag med Bjørngutta da, selv om Thomas og bror hans var mest opptatt av idrett og friluftsliv og slikt.”

”Storebroren bor i Vestfold?”

”Det er mange år siden Morten flyttet til Larvik. Han driver en liten databedrift. Larvik-IT, etter steinsorten der nede.”

Vangen fortalte historier om hvordan brødrene hadde konkurrert om alt mulig i hele oppveksten.

Hege ble utålmodig. Hun satte seg frem. ”Vi tror Gunn og Ida ble drept onsdag ettermiddag, hvor var du da?”

”Han svensken spurte akkurat det samme.”

”Kan du gjenta svaret?”

”Onsdager er jeg på annonsesamkjøringa fra ti til to. Det er nede i Koppang. Så er det rett hjem til fjøsstell.” Han tenkte etter. ”På onsdag var det snøstorm her. Da jeg var ferdig med dyra, lå det nesten en halvmeter. Vi holdt oss hjemme den kvelden, måtte avlyse orkesterøvinga.”

”Merket dere noe til brannen?”

”Mattisplassen ligger for langt unna, og vinden blåste fra oss. Jeg hørte om det først fredag, på butikken.”

”Når møtte du Gunn siste gang?”

”Jeg har tenkt på det.” Han skar en grimase som avslørteen skarp, blank hjørnetann. ”Gunn og jeg var naboer i tolv år, men ble aldri ordentlig kjent.”

Hege smakte på cappuccinoen mens hun ventet på fortsettelsen. Kaffen var perfekt, sauebonden kunne bli barista om alt annet sviktet.

”Jeg var over på Mattisplassen med en lammeskrott for tre-fire uker siden,” sa han. ”Thomas var ikke hjemme, så jeg hjalp Gunn med å bære pakkene inn i fryseren. Det var vel siste gang vi snakket sammen.”

”Et offerlam?” spurte Lisbeth.

Hege sendte henne et undrende blikk, men Lisbeth kikket i taket.

Vangen flyttet urolig på seg. ”Hva mener du?”

”Ingenting.” Lisbeth frisket opp lipglossen.

”Thomas hjelper meg med innsankinga hvis han har mulighet,” fortsatte Vangen. ”Et lam er jo ikke rare betalinga, mer et symbol egentlig. En gang redda han ut seksten dyr alene.”

”Hva skjedde?”

Vangen dro hånden gjennom den fete luggen. ”Det er vel tre-fire år siden. Snøen kom tidlig i fjellet, sånn som nå, og jeg lå i influensa. Hadde gitt opp dyra. Men Thomas fant dem to mils marsj innover. De satt fast på ei hylle. Thomas henta tau, firte dyra ned og dreiv dem gjennom snøen hjem. Alt på en frihelg.”

Lisbeth nikket anerkjennende.

”De har alltid vært noen hardinger, Bjørngutta.”

”Når så du Thomas sist?” fortsatte Hege.

”Det var vel under innsankinga tidligere i høst.” ”Hvor tror du han kan være?”

”Ingen anelse.”

”Hva slags bil kjører han?”

”En sånn militær feltvogn, Geländewagen, fra overskuddssalg.”

”Hva er det han gjør i Forsvaret?”

”Ingen anelse.”

”Kom igjen,” sa Hege.

”Vi snakket aldri om det. Jeg har ingen greie på militæret, jeg hadde siviltjeneste i Kork.”

”Unnskyld?”

”Kringkastingsorkesteret.”

Lisbeth kikket på armbåndsuret. Hun satte seg frem i stolen. ”Hva med Ida?” spurte hun. ”Kjente du henne bedre?”

”Nei. Men det var stadig bilde av henne i lokalavisa, med medaljer om halsen.””

Hvorfor var hun hjemme fra Lillehammer midt i uken?”

”Aner ikke.”

”Vet du om familien hadde problemer?” prøvde Hege. ”Noe som kan forklare dette?”

Vangen så skjevt på henne. ”Tror du Thomas står bak dette?”

”Hva tror du?”

”Er du gal? Thomas kunne aldri gjort noe slikt.”

”Har du noe bedre forslag?” sa Lisbeth.

”Jeg vet ikke hva jeg skal tro,” sa Vangen.

De hadde ikke mer tid før pressekonferansen. Hege sjekket notisboken. ”Bjørnfamilien hadde en hund?”

”Domino? Er han også borte?”

”Hva slags hund er det?”

”Border collie. Fantastisk med sauene.”

De takket for hjelpen og kjørte tilbake mot Koppang.

Hege sjekket mobilsvar. En Glenn Torp ba henne ringe tilbake angående ”stillingen”.

Hege kjente til Glenn Torp Search, hodejegerfirmaet, og merket at hjertet slo fortere.

Helst ville Hege ventet til hun var alene, men det ble hun neppe før veldig sent på kvelden.

Hun stanset og ba Lisbeth kjøre.

”Jeg har ikke gyldig førerkort,” innvendte hun. ”Hvem skal stoppe deg her, lensmannen?”

Lisbeth trakk på skuldrene og åpnet døren. De gikk rundt bilen og satte seg inn igjen i motsatte seter.

Lisbeth stilte inn setet og gjorde seg kjent med førermiljøet.

Hege lagret hodejegerens nummer i telefonminnet og trykket på tasten for tilbakering.

Noen måneder tidligere hadde sjefen i Politiets Sikkerhetstjeneste, PST, pensjonert seg. Avdelingssjef Nils Pettersen rykket opp som konstituert sjef, og noe av det første han gjorde var å rasjonalisere bort hennes stilling. Etterforskningsavdelingen som hun ledet delte han i to, og la hver av bitene inn under andre avdelinger.

Hege og Pettersen hadde tidligere vært likestilte avdelingssjefer, med overlappende ansvarsområder og store samarbeidsproblemer. Hun oppfattet omorganiseringen som en barnslig hevn, et takk-for-sist i konflikten dem imellom. Hun hadde kjempet mot beslutningen til hun innså at det var nytteløst, og så sagt opp.

Det var da Eva Bolinder, ekspedisjonssjef i justisdepartementets politiavdeling, innkalte Hege til et fortrolig møte på sitt kontor. Hun fortalt at departementet jobbet med å finne en ny, permanent PST-sjef. Stillingen var blitt utlyst tidligere på året uten resultat. Å konstituere Pettersen var ikke nødvendigvis en permanent løsning. Bolinder ønsket andre kandidater og oppfordret Hege til å søke. Ifølge Bolinder var det på tide PST fikk en kvinnelig sjef.

Bolinder ordnet det slik at Hege trakk oppsigelsen tilbake og fikk permisjon i stedet. Hege skrev en søknad mot løfte om at navnet ikke skulle offentliggjøres.

Mens Lisbeth satte bilen i gir og kjørte forsiktig nedover den isete veien, lyttet Hege til signalet i andre enden av telefonlinjen. Hun håpet hodejegeren ville løfte av røret.

Torp svarte etter åtte ring.

Hege ordla seg slik at Lisbeth ikke skulle forstå hva hun snakket om.

Torp oppfattet situasjonen. ”Jeg trenger to-tre timer av din tid,” sa han. Stemmen var mørk og bestemt.

Hege smilte innvendig. Søknaden var tatt i betraktning. ”Når da?”

”I løpet av de neste to dagene. Jeg forsøker å bygge opp din psykologiske profil for ansettelsesrådet. Det er en del spørsmål.” ”Kan vi utsette det? Jeg leder en etterforskning på Koppang.”

”Ikke mulig. Jeg har flere søkere parallelt…” Han kremtet.

”Men vi kan møtes på halvveien.” Hun hørte ham bla i en kalender.

Lisbeth fikk opp farten gjennom skogen. Brøytepinnene feide forbi, refleksmerkene lignet små øyne som fulgte med fra skogens mørke.

”Hva med Hamar i morgen kveld?” foreslo Torp. Hege nølte.

”Da sier vi åtte på politihuset. Vel møtt.” Torp la på.

Hege tastet avtalen inn på mobilens kalender. Kjøreturen var lang, så hun stilte inn varsling tre timer før. Men innerst inne kjente hun at dette var en avtale hun garantert ikke ville glemme.

Etterforskningsgruppa var samlet i sin provisoriske base. Nordstu var en av storgårdene utenfor Koppang. Deler av den gamle bygningsmassen var omgjort for å huse turister og fiskere i sommerhalvåret.

Basen var et godt stykke unna åstedet, men hotellet på Åkrestrømmen var stengt for oppussing, og Nordstu var det beste lensmannen hadde klart å få til.

Gårdbrukeren hadde måkt og støvsugd, tent ovner og fyrt i peisen, men de satt rundt furubordet med ytterklærne på. Det tok tid å varme opp gamle hus som hadde stått lenge ubrukt.

Gårdbrukeren het Charlotte og tok vertinnerollen på alvor. Hun hadde tilberedt en gryte med elghakk stor nok til å mette halve bygda, men det var bare de fire: Hege, Lisbeth, Göran og lensmannen. Ingen snakket mens de spiste.

Et håndskrevet skilt på bordet forklarte at kjøttet var fra en titaggers okse skutt i gårdens egen skog. Vertinnen hadde selvplukket tyttebærene og bakt flatbrødet. Potetene og løken var fra gården. Nederst på arket hadde hun foreslått en rødvinfra Argentina. Flasken sto uåpnet på et anretningsbord.

Maten var deilig, men Hege klarte ikke nyte den. Hun var sliten og ør. Pressekonferansen var avsluttet en time tidligere. Pressen hadde bombardert henne med kritiske spørsmål som ennå summet i bakhodet. Da hun var forsynt, åpnet hun notisblokken.

”OK, folkens, la oss gå gjennom det vi har. Göran?”

Göran skjøv tallerkenen til side. ”Jeg har fått bekreftet at Thomas Bjørn og bilen nå er etterlyst i hele Norge og interna-sjonalt.” Han grep tøyservietten og tørket seg rundt munnen. ”Jeg har ikke fått kontakt med noen i Forsvaret som kan uttale seg. Men de er på plass i morgen tidlig.”

”Har vi funnet noen mobiltelefoner eller adressebøker med venner og slikt, familiens nettverk?” Hege hadde notert seg at de trengte å snakke med resten av naboene, arbeidsgiveren til Gunn, Idas lærere i Lillehammer, venner…

Göran ristet på hodet. ”Teknikerne fant noe smeltet plast i stua som de mente kunne være en mobiltelefon. Ellers intet i den retningen.”

”Hva med idrettsmiljøet? Ida var aktiv på ski.”

”Jeg skal følge opp det,” sa lensmannen.

”Og hør med familiekontoret. Er det riktig at de gikk i parterapi?”

Lensmannen noterte. I naborommet hadde han fått koblet opp to PC-er. Bredbånd og flere maskiner var på vei.

”Det er kommet et tips via sentralen på Hamar,” sa Lisbeth. ”Fra naboen på småbruket.”

”Men vi pratet akkurat med ham?” sa Hege.

”Dette er fra Sara Vangen,” forklarte Lisbeth. ”Hun og mannen er visst ikke helt samsnakket. Hun tror hun så en grå varebil kjøre forbi i snøstormen.”

”Tror?”

”Hun er visst ikke helt enig med seg selv.”

Hege sukket. ”’En grå varebil’. Ikke noe mer presist?” Lisbeth trakk på skuldrene. Jeg kontakter henne i morgen.” Hun snudde seg mot lensmannen: ”Hvor mange grå varebiler fins det i bygda?”

Han rullet tungen rundt inne i munnen. ”En del. Det eksakte antallet kan jeg vel finne i kjøretøyregisteret, men jeg vil tro det er en bil utenbygds fra.”

Göran foreslo å samle inn opptak fra bensinstasjonene langs riksvei 3.”

”Hva med trafikkameraer?” spurte Hege.

”Det eneste er to fotobokser, én mellom Elverum og Rena og én på Tynset. Vi sjekker dem også.”

”Bra,” sa Hege. ”Gjør det.”

Hun var gjennom huskelisten sin, men følte at hun hadde glemt noe. ”Noe annet?” spurte hun og lot blikket gli rundt bordet.

Lensmannen kremtet. ”Vi har jo asylmottaket, da.”

”Hva mener du?”

”Vel, det bor en førti-femti afrikanere der. Uten kvinnfolk og fulle av hormoner. De er oppdratt litt annerledes når det gjelder sjekking og sånn…”

Han satt urolig på stolen.

”En og annen norsktime er det eneste de har å fylle tida med. Så de tar seg turer, da. Det er livsfarlig.”

”Hva mener du?”

”De er jo umulig å se. Og ikke bruker de refleks langs veien, heller.” Han så usikkert på de andre. ”Og det har vært andre episoder òg.”

”Hva slags episoder?” spurte Hege.

”Det har vært en del biltyverier i nærheten av mottaket.”

”Drap er noe annet,” innvendte Lisbeth.

”Jo, men…” Lensmannen strøk hånden over skjeggstubbene.

Han valgte sine ord med omhu.

”Det var også en femtenåring som ble gravid her i våres. Da det ble kjent anmeldte hun tre asylanter for voldtekt.”

”Har du navnene?” spurte Hege. Han nikket.

”Da sjekker du deres alibi i morgen.”

Lensmannen nikket igjen. ”Også var det noen husmødre som følte seg truet på badeplassen i sommer.”

”Hvorfor det?”

”De oppdaget et par afrikanere som onanerte i buskene.” ”Mener du drapene kan være en seksualforbrytelse?” spurte Göran.

Lensmannen slo ut med armene. ”Jeg vet bare at både Gunn og Ida var svært pene.”

Hege sukket. ”Greit, vi må forfølge det. Du må nesten sjekke alibi på hver enkelt. De har vel en tolk.”

Göran stakk en finger i luften.

”Ja?”

”Blir ikke det svært ressurskrevende?” ”Jo, men…”

”Vi er altfor få, hvorfor bruker vi ikke alle kreftene på Thomas Bjørn?”

”Fordi… fordi det er for tidlig å utelukke andre muligheter.” Göran himlet med øynene.

”I over nitti prosent av alle kvinnedrap er mannen den skyldige. At Thomas Bjørn ikke har meldt seg er jevngodt med tilståelse.”

Hege trakk pusten dypt. Göran hadde selvfølgelig rett. Thomas Bjørn var mannen. Men han hadde forsprang nok til å dra hvor som helst i verden. Å få ham etterlyst var det eneste hun kunne gjøre.

Soverommene på Nordstu lå i nabobygget, en avlang kaserne med bad og tørkerom i enden av gangen. Hege satte bagen på sengen og tok inn det enkle værelset. Langs veggen sto en familiekøye oppredd for én. Ellers besto rommet av et klesskap, en pinnestol og en vaskeservant.

Luften var tett av svidd støv fra panelovnen. Hun forsøkte å åpne vinduet, men rammen hadde slått seg. Hun banket den opp med håndbaken. Kald luft fosset inn. Hun lente seg ut og pustet dypt. Natteluften var kald og skarp. Grantrærne vaiet mot den stjerneklare himmelen.

Klokken var tolv. Hun satt seg på sengen og vurderte om hun skulle forsøke å ringe Yngve. På skjermen viste mobilen bare opp en pinne. Dekningen var dårlig, men når hun holdt apparatet helt inntil vinduet, fikk hun bedre signal.

Yngve var del av en internasjonal gruppe forskere som undersøkte arbeidslivsforhold i Vietnam. Han hadde vært borte i tre uker, og hadde fire igjen. De hadde aldri vært så lenge fra hverandre siden de møttes.

Hanoi lå åtte timer foran. Hun ringte hotellet. Ringetonen i andre enden var fjern og sprakete. En operatør svarte. Hege ba om å bli satt til Yngves rom.

Det ringte og ringte.

Hun presset pannen mot det kalde vinduet. Måtte konsentrere seg for å høre. Pusten hennes dugget ruten til. Hun ergret seg over at hun hadde glemt hørepluggene hjemme.

Ingen svarte. Hun prøvde en gang til før hun ga opp.

Hun var trøtt og kald, og lukket vinduet og kledde av seg. Det manglet gardiner, speilbildet hennes beveget seg på vindusruten.

Telefonen ringte i vinduskarmen, ristet og var på vei til å falle utfor. Hun styrtet frem og fanget den.

”Det er Hege.”

”Tønnesen?” En ukjent mannsstemme. Hun hadde håpet det var Yngve. Nummeret vistes ikke på skjermen.

”Hvem er dette?”

”Du skal la Thomas Bjørn være i fred, hører du?” Mannen snakket overdreven bergensdialekt. Stemmen var dyp og truende.

Hege konsentrerte seg. De hadde ikke offentliggjort navnet til Thomas Bjørn. Den som ringte visste noe.

”Har du tips i saken?” spurte hun.

”Han gjorde det eneste fornuftige.”

”Hva mener du?”

”Muggene dine…” Mannen hostet. En tørr, vond hoste.

Hege merket en blanding av frykt og sinne. Hun ante hvor dette bar. Hun hadde fått trusler før. Gærninger som ringte, det var noe som fulgte med det å være på TV. Men nummeret hennes sto ikke i telefonkatalogen.

”Muggene dine knoppa seg under uniformsskjorta,” fortsatte han. ”Var du kåt?”

Hege trakk på seg badekåpen med den ledige hånden.” Hvis du har noe viktig å si, må du gjøre det nå.”

”Er du kåt nå?”

”Hvordan fikk du nummeret mitt?”

”Du skjønner ingenting. Du er en jævla hore.”

”Kanskje du kan forklare meg?”

Han hostet igjen. ”Alle gode ting er tre, den fjerde følger gjerne med.”

”Hva skal det bety?”

”At vi er stadig flere som sysler med tanken på å avvikle familien.”

En frostri dro gjennom henne. ”Det der er ikke noe å spøke med.”

”Alle må ofre noe, livet er ikke nødvendigvis det verste.”

”Gi deg nå.”

”Hvem er egentlig offeret her?” Hege holdt pusten.

”En mann i dag… hva skal han gjøre for å stå igjen med en viss verdighet?”

”Hva heter du?” forsøkte Hege.

”Det er en tøff beslutning å ta alene, men nå er vi flere sammen!”

Han la på.

Hege skalv på hånden. Hun slo nummeret til politivakta på Hamar. Vakthavende noterte. Han ville ringe telefonselskapet for å spore samtalen.

Hege strammet badekåpen om seg, grep toalettvesken og håndkledet og tasset ned gangen.

Badet hadde platevegger og linoleumsgulv. Et lysstoffrør blinket i taket. Gardinene manglet her også.

Hun smatt inn i dusjkabinettet.

Etter noen minutter fikk hun varmen tilbake. Hun vasket seg lenge og grundig.

Hun hørte et smell og stivnet til.

Hun slo av vannet, lyttet. Vannet dryppet, ellers ingenting.

Hun åpnet glassdøren. Kaldluften drev inn. Huden nuppet seg.

Hun tørket seg og kjente at det trakk. Luften var med ett mye kaldere. Hun tok på badekåpen. Åpnet døren forsiktig.

Kaldluften fosset inn. Ytterdøren sto på vid gap. Hun grep den og kikket ut.

”Er det noen her?” Ingen svarte.

Hun lukket døren, men manglet nøkkel. Hun banket på døren til Görans rom, ropte på ham. Ingen svarte.

Hun prøvde Lisbeths dør. Ingen reaksjon. Hadde de gått en tur uten å lukke døren skikkelig?

Hege stengte seg innepå rommet sitt. Hun prøvde å ringe dem. Hun hørte ringingen gjennom de tynne veggene. Telefonene lå igjen på rommene.

Hege fant et ekstra ullteppe i bunnen av skapet. Hun hengte det foran vinduet før hun slukket lyset og la seg.

Lenge lå hun og lyttet. Det gamle brakkebygget knirket. Utenfor suste det svakt fra trærne, eller elven. En bil passerte på riksveien.

Etter hvert slappet hun av og la seg flatt på ryggen.

En ny natt alene. Hun var sliten. Kanskje drømmene ville holde seg vekk i natt.

Hun våknet av fottrinn under vinduet. Hun lå musestille og lyttet. Uret viste at hun hadde sovet en time. Skrittene fortsatte gjennom snøen mot inngangsdøren.

Lensmannen hadde fortalt at han bodde fem minutter unna.

Hun sendte ham en tekstmelding: Kom til Nordstu nå!

Ytterdøren ble åpnet. Hun hørte skrittene stanse på innsiden. Tjenestevåpenet var nedlåst i bilen. Hun sto opp og kledde seg lydløst.

”Er det noen her?” ropte mannen ute i gangen. En rusten, snøvlete stemme. Trøndersk. Hun åpnet døren og kikket ut.

Det sto en eldre kortvokst mann i gangen. Han lente en hånd motveggen og myste mot henne.

”Hva gjelder det?”

Han studerte henne, men slet med å fokusere blikket.

”Jeg skal flå den helvetes Thomas!” spyttet han ut med et sinne som gjorde at han mistet balansen.

Han rettet seg opp og flekket tenner. De lignet gule sigarettstumper.

”Hvem er du?” spurte Lisbeth.

”Han har drept familien min, det svinet!”

Døren til Lisbeths rom gikk opp, og hun kom ut. ”Hva er dette?”

Hege møtte mannens blikk. ”Er du faren til Gunn?” gjettet hun.

Han nikket.

Hege tok ham i hånden og presenterte seg. Han luktet sprit.

Hånden var slapp og kald.

”Du må ta den jævelen!” Han begynte å gråte.

Hege hentet pinnestolen og fikk satt ham ned på den. ”Har du kjørt fra Røros?”

”Den jævla nazisten misbrukte både Gunn og Ida.”

”Hva mener du?”

Mannen tørket tårene med håndbaken. ”Det var masse overgrep.”

”Hva slags overgrep?”

En bil stanset utenfor. Et øyeblikk etter sto lensmannen i døren. Han tok inn scenen.

”Alt i orden,” sa Hege. ”Takk for at du kom så raskt.” Hun forklarte situasjonen.

”Thomas er en jævla svindler,” gråt Gunns far. ”Han lurte oss for penger. Både meg og Gunn.”

Hege sendte lensmannen et blikk. ”Har du et sted han kan overnatte?”

Lensmannen nikket. Han hjalp faren opp. ”Du får bli med meg.”

”Slipp!” Gamlingen rykket til, men lensmannen holdt fast.

”Kan du… kan du si hvordan de døde?” hulket faren og så på Hege.

Hun nølte. Lensmannen sto ubesluttsom. ”Si det!” ropte faren. ”Si det!”

”Det var ingen smerte,” sa Hege omsider. ”Ingen lidelse.” Hun håpet hun hadde rett.

Faren hulket stille. Det dryppet på gulvet. Hege oppdaget at han hadde tisset på seg.

”Nå går vi,” sa lensmannen og skjøv ham vennlig, men bestemt mot døra. ”Vi får snakke mer om dette i morgen.”

”Trenger du hjelp?” spurte Hege.

Lensmannen ristet på hodet. Hege fulgte etter ut likevel. Det sto en pick-up midt på plassen. Faren ga motvillig bilnøklene fra seg. Lensmannen spente ham fast i passasjersetet og kjørte rolig av gårde. Det var en celle på lensmannskontoret.

Da Hege kom tilbake var brakka stille igjen. Lisbeth og Göran hadde lagt seg. Hege lå lenge og bare lyttet. Hun følte seg trøtt, men hjernen var ennå travel med å bearbeide all informasjonen. Hun hørte et hyl langt borte. En sår uling. Det kunne være ulv. Hun hadde hørt at Koppangflokken var Norges største og gjorde stor skade både på tamdyr og vilt.

Alle har et svakt punkt. Hege visste godt hvor irrasjonelt det var, men hun var livredd rovdyr.

